ህገ መንግስታዊ ትርጓሜ የመጠየቅ አማራጩ ለአፈጻጸም አመቺ መሆኑ ተጠቆመ
አዲስ አበባ:- ህገ መንግስታዊ ትርጓሜ የመጠየቅ አማራጩ የተሻለ ሆኖ መወሰዱ ጊዜና ወጪ ቆጣቢ፤ ተግባራዊ ለማድረግም ቀላል ነው ሲሉ የአፋር ህዝብ ፓርቲ የውጭ ግንኙነት ኃላፊና የፖለቲካ ፓርቲዎች የጋራ ምክር ቤት ሰብሳቢ አቶ ሙሳ አደም ገለጹ፡፡ 
አቶ ሙሳ በተለይ ለአዲስ ዘመን እንደገለጹት፤ የኢትዮጵያ ብሔራዊ ምርጫ ቦርድ ዘንድሮ ይካሄድ የነበረውን አገራዊ ምርጫ በተያዘለት ጊዜ ማካሄድ እንደማይችል ማስታወቁን ተከትሎ ለምክር ቤቱ ከቀረቡ የመፍትሄ አማራጮች መካከል ህገ መንግስታዊ ትርጓሜ መጠየቅ የሚለውን ከአማራጮቹ መካከል የውሳኔ ሃሳብ አድርጎ ማጽደቁ ለተግባራዊነቱ አመቺ መሆኑን ደግፈዋል፡፡ 
አቶ ሙሳ ህግ ለመተርጎም የተቀመጡ አካሄዶች እንዲሁም የሚያልፋቸው የተለያዩ ደረጃዎች በመኖራቸው መመረጡ ተገቢ መሆኑን ጠቁመው፤ በዓለም አቀፍ ደረጃ የተከሰተው ችግር እስኪያልፍ ድረስ እንደህዝብና እንደአገር ለመቀጠል እንዲቻል ባለድርሻዎች የጋራ ሊሆን በሚችል መንገድ አስተዋጽኦ ማበርከት ይገባቸዋል ብለዋል፡፡ 
ለአገራዊ መግባባት ተፎካካሪ ፓርቲዎች፣ የሲቪክ ማህበራትና የተለያዩ ባለድርሻ አካላት ከመንግስት ጋር ውይይት ሊያደርጉ እንደሚገባም አቶ ሙሳ መክረዋል፡፡ 
ሶስቱ ቀሪዎቹ አማራጮች የህዝቡን ተሳትፎ የሚጠይቁ መሆናቸውን ፤ በወረርሽኙ ምክንያት እነርሱን ተግባራዊ ማድረግ አስቸጋሪ መሆኑን ፤ አሁን ያለው መንግሥት ለአንድ ዓመትም ሆነ ለወራት ዕድሜ ባለበት እንዲቀጥል ባለድርሻ አካላትን በማሳተፍና ሕዝቡን በማግባባት ስምምነት ላይ መድረስ ይቻል እንደነበርና ዓለም አቀፍ ተሞክሮም መኖሩን አቶ ሙሳ አስረድተዋል፡፡ 
አቶ ሙሳ አማራጮቹን የማቅረቡ ሂደት በአንድ የፖለቲካ ፓርቲ ማዕዘን ብቻ የታየና አግላይ መሆኑን ተችተው፤ ህገ መንግስት ማሻሻል፣ ምክር ቤቱን መበተን፣ አስቸኳይ ጊዜ አዋጅ ማወጅም ሆነ የህገ መንግስት ትርጓሜ መጠየቅ የሚሉት አራቱ አማራጮች ብዙ የህግ ክፍተት ያለባቸው፣ የተደራጀና ነባር የፖለቲካ ባህልን የሚጠይቁ ቢሆንም ህገ መንግስታዊ ትርጓሜ መጠየቅ የሚለው መመረጡ የተሻለ አማራጭ መሆኑን ጠቁመዋል፡፡ 
ህገ መንግስቱን የአስቸኳይ ጊዜ አዋጅ በታወጀበት ወቅት እንዲሻሻል ማድረግ እንደማይቻል፣ ምክር ቤቱን መበተን የሚቻለውም ህገ መንግስቱ ባስቀመጠው መሰረት መሆኑን አቶ ሙሳ ጠቅሰው፤ ቺሊ በአገሪቱ የሚንቀሳቀሱ 25 ትላልቅ የፖለቲካ ፓርቲዎችን በማሰባሰብ የሽግግር መንግስት በማራዘም ለስድስት ወራት ምርጫ በማራዘምና በጋራ መንግስት እንዲመራ መወሰኗ፣ በሲንጋፖር ጊዜው አስጨናቂ ቢሆንም ዴሞክራቲክ ክርክርና ድርድር በማድረግ ምርጫ ለማድረግ መወሰኑን፤ በጊኒም የመንግስት የስልጣን ጊዜ እንዲራዘም የተወሰነበት ሁኔታዎችን በአብነት አንስተዋል፡፡ 
አቶ ሙሳ የሽግግር መንግስት ለማቋቋም ማሰብ ደካማ አስተሳሰብ መሆኑን ገልጸው፤ ጠንካራ የፖለቲካ ተቋማት፣ የዳበረ ባህልና ጠንካራ ድርጅቶች ባለመኖራቸው ሂደቱን አስቸጋሪ ያደርጉት እንደነበር ተናግረዋል፡፡ 
አራቱ አማራጮች ህገ መንግስት ማሻሻል፣ ምክር ቤቱን መበተን፣ አስቸኳይ ጊዜ አዋጅ ማወጅና የህገ መንግስት ትርጓሜ መጠየቅ መሆናቸው ይታወሳል፡፡  
አዲስ ዘመን ሚያዝያ 28/2012ዘላለም ግዛው